
     Dr. Ing. Gheorghe Ciuhandu
REFERAT
Guvernul, prin Ministerul Dezvoltării, Lucrărilor Publice şi Locuinţelor, cât şi Agenţia Naţională pentru Locuinţe a dezvoltat şi dezvoltă în continuare „ Programul de construcţie de locuinţe pentru tineri, destinate închirierii”.
Pentru ca sprijinirea tinerilor şi a familiilor de tineri în asigurarea accesului la o locuinţă să fie continuă şi autosusţinută, prin Legea nr. 89/2008 pentru modificarea şi completarea şi completare Legii nr. 152/1998 privind înfiinţarea Agenţiei Naţionale pentru Locuinţe, s-a prevăzut ca, după o perioadă de 5 ani să li se asigure oportunitatea de a-şi cumpăra locuinţele construite şi repartizate în cadrul Programului de construcţie de locuinţe pentru tineri, destinate închirierii.
Vânzarea acestor locuinţe a fost acceptată de Banca de Dezvoltare a Consiliului Europei, principalul finanţator al Programului de construcţii de locuinţe pentru tineri, destinate închirierii, sub rezerva reutilizării sumelor ce se vor încasa numai pentru dezvoltare în continuare a acestui program. Pentru ca sumele respective să rămână cu aceeaşi destinaţie, reportându-se ca surse de finanţare pe anul următor, fără a se disipa ca venituri la bugetul de stat sau local, acestea se vor acumula tot ca fonduri publice la Agenţia Naţională pentru Locuinţe, care le va utiliza exclusiv pentru finanţarea unor noi construcţii de locuinţe pentru tineri, destinate închirierii. În acest context, Programul de construcţii de locuinţe pentru tineri îşi va menţine scopul pentru care a fost promovat (rezolvarea situaţiei locative a unor tineri specialişti aflaţi la începutul carierei profesionale şi integrarea acestora în viaţa socială din zona în care îşi desfăşoară activitatea, evitându-se migrarea sau emigrarea acestora şi creându-se premisele stabilităţii forţei de muncă specializate, prin închirierea unor locuinţe pe o perioadă de minimum 5 ani) şi în acelaşi timp se diminuează presiunea asupra bugetului de stat, pentru finanţarea construirii unor noi locuinţe. Pentru locuinţele asupra cărora nu există solicitări de cumpărare, acestea se vor exploata în continuare în regim de închiriere.
Pentru ca aceste locuinţe să poată fi vândute şi pentru ca resursele rezultate din vânzarea lor să fie de natura şi utilizarea mai sus menţionată, este necesar ca acestea să fie în proprietatea privată a statului.
Întrucât Legea nr. 213/1998 privind proprietatea publică şi regimul juridic al acesteia, cu modificările şi completările ulterioare, nu are prevederi referitoare la trecerea directă a unor imobile din proprietatea publică a unităţilor administrativ – teritoriale în proprietatea privată a statului,

              PROPUNEM :

Aprobarea de către Consiliul Local al municipiului Timişoara a unui proiect de hotărâre pentru trecerea blocurilor de locuinţe pentru tineri, destinate închirierii din proprietatea publica a municipiului Timişoara în proprietatea privată a statului şi pentru reglementarea juridică a terenurilor aferente, după cum urmează:
 Imobilele – construcţii cu destinaţia de locuinţe identificate conform anexei (nr. 1) la prezenta hotărâre trec din proprietatea publică a municipiului Timişoara în proprietatea publică a statului, în vederea trecerii acestora în proprietatea privată a statului, conform prevederilor legii organice.
După trecerea lor în proprietatea privată a statului, aceste construcţii rămân în administrarea Consiliului Local al municipiului Timişoara, în vederea vânzării locuinţelor/apartamentelor către cei în drept, la cererea acestora, în condiţiile legii. Locuinţele/apartamentele pentru care nu sunt înregistrate solicitări de cumpărare în condiţiile legii, din partea titularilor contractelor de închiriere, sau cele vacante se administrează în continuare ca locuinţe pentru tineri, destinate închirierii. 

În ceea ce privesc terenurile aferente (de sub construcţie) construcţiilor/blocurilor de locuinţe care aparţin domeniului public, trebuie reglementată şi situaţia acestora, în sensul că acestea, aţa cum sunt identificate în anexa (nr.2) la hotărâre, trec din proprietatea publică a municipiului Timişoara, în proprietatea privată a municipiului Timişoara.

